
Technológiai elfogadási modell kidolgozása városi elektromosroller-megosztó szolgáltatásra

Az információs és elektromobilitási technológia fejlődésével számos nagy városban elérhető elektromosroller-megosztó szolgáltatás. A megosztott elektromos rollerek gördülékenyebbé teszik a városi közlekedést, főként a forgalmi torlódások kikerülése és a mozgékonyságuk válik előnyükre a rendszerek felhasználóinak. Mindezek mellett a sok szempontból praktikus és rugalmas közlekedési mód újszerűsége miatt kevésbé szabályozott, a szolgáltatás rendszeres igénybevétele pedig a csekély fizikai aktivitás okán nem támogatja az egészséges életmódot. A szolgáltatások társadalmi megítélése vegyes. Jelenleg a szolgáltatások használati aránya alacsony, a teljes modal share-en belül a rollerhasználat aránya csekély mértékű.
A kutatásom célja feltárni a szolgáltatással szembeni felhasználói elvárásokat, félelmeket, kételyeket. A kutatás során a technológia elfogadási modell (Technology Acceptance Model) módszertanát alkalmaztam és bővítettem ki rollermegosztó szolgáltatás specifikus változókkal. A használat észlelt egyszerűségét, észlelt hasznosságát és a használati szándékot vizsgáltam biztonsággal, tudatos közlekedéssel, aktív életmóddal, társadalmi hatásokkal kapcsolatos és a személyiség típusokat leíró változók függvényében. Számos, a felhasználó személyre vonatkozó kontrollváltozó hatását is vizsgáltam a használati szándékra (pl. nem, utazási motiváció, helyismeret). A kutatás újszerűsége az ún. Big5 személyiségtípusok befolyásoló hatásának feltárása a használati szándékra vonatkozóan. A változók közötti kapcsolati erősség megállapítására kérdőíves kutatást végeztem egyetemi hallgatók körében.
Eredményeim felhasználhatóak a szolgáltatásfejlesztések során, felhasználó-centrikus fejlesztési tervek kidolgozásához.



